དེ་ཡང་ལོ་རེའི་སྤྱི་ཟླ༤པའི་ཚེས༢༣ཉིན་ནི་འཛམ་གླིང་གི་དཔེ་ཀློག་ཉིན་མོ་ཡིན་ལ།དེ་རིང་གི་ཉིན་མོ་འདི་ལ་འཛམ་གླིང་གི་ཡུལ་གྲུ་སོ་སོ་ན་སློབ་མ་དང་དགེ་རྒན།བཟོ་བ་དང་ཞིང་བ།སྨན་པ་དང་གཞུང་ཞབས་པ།རྒན་པ་དང་དར་མ་སོགས་ཀུན་གྱིས་དཔེ་ཀློག་བྱེད་བཞིན་ཡོད།དེ་བས་ལྷག་པར་དུ་ང་ཚོ་ནི་སློབ་གྲྭ་ཞིག་དང་ཡང་ན་རིག་གནས་ཀྱི་སྡེ་ཞིག་ཡིན་པས་ན་དཔེ་ཀློག་བྱེད་རྒྱུ་ནི་དེ་རིང་ཙམ་མ་ཟད།ལས་གང་དེ་ཉིད་ངེས་པར་དུ་དུས་རྒྱུན་རང་ཉིད་ཀྱི་འཚོ་བའི་གོམས་གཤིས་ཤིག་དང་འཚོ་བའི་གྲུབ་ཆ་ཞིགབསམ་པའི་གཏད་སོ་ཞིག་ཏུ་བཟུང་ན་ལྷག་ཏུ་འོས་སོ།།དེས་ན་དཔེ་ཀློག་ནི་མིའི་རིགས་སྤྱི་ཚོགས་ཀྱི་བྱེད་སྒོ་སྣ་ཚོགས་ལས་ཆེས་བཀུར་བར་འོས་པ་དང་བླ་ན་མེད་པ།ཕུན་སུམ་ཚོགས་པའི་རྒྱུ་དམ་པ་ཞིག་ཏུ་འགྲོ་བས།ང་ཚོས་དཔེ་ཀློག་ལ་བརྟེན་ནས་སྔོན་བྱོན་གོང་མའི་བློ་གྲོས་ཀྱི་རྩལ་ལས་བཏོན་པའི་ལེགས་བཤད་ཀྱི་དྭངས་མ།གནས་ལུགས་ཀྱི་མཐར་ཐུགབྱ་དངོས་ཀྱི་བདེན་པ་དེ་ཇི་བཞིན་རྒྱུན་འཛིན་བྱེད་ཐུབ་ཅིང་།རྨང་གཞི་དེའི་སྟེང་ནས་ད་གཟོད་གསར་བཏོད་ཀྱི་སྒོ་མོ་འབྱེད་ཐུབ་ཅིང་།དོགས་སློང་གི་དྲི་རྟགས་འགོད་ནུས་ལ།དག་མིན་གྱི་བརྡར་ཤ་ཡང་གཅོད་ནུས།